Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 286/04)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 13/2001

1. Αρμόδια εθνική υπηρεσία Ονομασία: Ministero delle Politiche agricole e forestali

Διεύθυνση: Via XX Settembre, 20, I-00187 Roma

Τηλέφωνο (39) 06 481 99 68

Φαξ (39) 06 420 131 26

E-mail: qualità@politicheagricole.it

2. Αιτούσα ομάδα 2.1. Ονομασία: Associazione regionale produttori olivicoli - ARPO

2.2. Διεύθυνση: Via Emilia, 106, I-47900 Rimini

2.3. Σύνθεση: Παραγωγός/μεταποιητής (x) άλλο ( ).

3. Τύπος του προϊόντος Κατηγορία 1.5 - Λιπαρές ουσίες - Εξαιρετικό παρθένο ελαιόλαδο.

4. Περιγραφή των προδιαγραφών (σύνοψη του άρθρου 4 παράγραφος 2):

4.1. Ονομασία: "Colline di Romagna".

4.2. Περιγραφή: εξαιρετικό παρθένο ελαιόλαδο που διαθέτει τα ακόλουθα χαρακτηριστικά:

- χρώμα: από πράσινο έως χρυσοκίτρινο,

- άρωμα: μέτριο άρωμα ελιάς έως έντονο,

- γεύση: φρουτώδης, με μια ελαφριά αίσθηση πικρής ή/και πικάντικης γεύσης,

- δοκιμασία επιτροπής γευσιγνωστών: >= 7,

- ολική οξύτητα, η οποία εκφράζεται σε ελαϊκό οξύ κατά βάρος, δεν υπερβαίνει τα 0,5 γραμμάρια ανά 100 γραμμάρια λαδιού,

- δείκτης υπεροξειδίων: <= 12 meq O2/kg,

- ελαϊκό οξύ: >= 72 %,

- τοκοφερόλες: >= 70 mg/kg.

4.3. Γεωγραφική ζώνη: Η περιοχή παραγωγής και μεταποίησης των ελιών, που προορίζονται για την παραγωγή εξαιρετικού παρθένου ελαιολάδου "Colline di Romagna", περιλαμβάνει τμήματα των επαρχιών Rimini και Forlì/Cesena στην επαρχία της Emilia Romagna, που καθορίζονται στις προδιαγραφές.

4.4. Απόδειξη της προέλευσης: Από την εποχή Villanoviana έως το Μεσαίωνα και κατόπιν έως τις αρχές του 20ού αιώνα σε εκκλησιαστικά έγγραφα, συμβολαιογραφικά έγγραφα και σε άλλα επίσημα αρχεία υπάρχουν πολλές αναφορές στα ελαιόδεντρα που υπήρχαν στους λόφους της περιοχής Romagna και στη σημασία του ελαιολάδου για την αγροτική οικονομία της περιοχής.

Στην αρχή του 20ού αιώνα, η εξαγωγή ελαιολάδου πραγματοποιούνταν σε 22 δήμους της επαρχίας και οι ελιές που προορίζονταν για το ελαιοτριβείο προέρχονταν από αυτή την ίδια επαρχία. Η καλλιέργεια της ελιάς αποτελούσε αντικείμενο ιδιαίτερης προσοχής, όπως αναφέρεται στο φυλλάδιο "Ulivo e olio", που δημοσιεύτηκε στο Rimini το 1901. Στις αρχές του 20ού αιώνα, στη Rivista agraria romagnola υπήρχε μια στήλη με πληροφορίες και συμβουλές για την ελαιοκαλλιέργεια. Το ιδιαίτερο μικροκλίμα που επικρατεί στην περιοχή, συνδυαζόμενο με κατάλληλες πρακτικές καλλιέργειας, ευνοεί την παραγωγή υψηλής ποιότητας ελαιολάδου με ιδιαίτερα χημικά και οργανοληπτικά χαρακτηριστικά.

Η παραγωγή, η μεταποίηση και η εμφιάλωση γίνονται στην οριοθετημένη γεωγραφική περιοχή. Η εμφιάλωση γίνεται επίσης εντός της οριοθετημένης ζώνης προκειμένου να διατηρηθούν τα χαρακτηριστικά και η ποιότητα του λαδιού "Colline di Romagna", και να διασφαλιστεί ότι οι παραγωγοί θα επιβλέπουν τους ελέγχους που θα πραγματοποιεί ο ανεξάρτητος οργανισμός επιθεώρησης. Η προστατευόμενη ονομασία προέλευσης έχει ιδιαίτερη σημασία για τους εν λόγω παραγωγούς διότι, σύμφωνα με τους στόχους και τον προσανατολισμό του κανονισμού, τους δίνει τη δυνατότητα να συμπληρώσουν το εισόδημά τους. Εξάλλου, η εμφιάλωση γινόταν κατά παράδοση στην οριοθετημένη γεωγραφική περιοχή. Προκειμένου να διασφαλιστεί ο εντοπισμός της προέλευσης του προϊόντος, οι παραγωγοί που θέλουν να διαθέσουν στο εμπόριο το εξαιρετικό παρθένο ελαιόλαδο με αυτή την ονομασία θα πρέπει να καταχωρίζουν τους ελαιώνες τους και τις εγκαταστάσεις μεταποίησης και εμφιάλωσης σε ειδικά μητρώα, τα οποία τηρούνται και ενημερώνονται από τον οργανισμό ελέγχου.

4.5. Μέθοδος παραγωγής: Το εξαιρετικό παρθένο ελαιόλαδο "Colline di Romagna" παράγεται από τις ακόλουθες ποικιλίες ελαίας: τουλάχιστον 60 % από την ποικιλία Correggiolo και όχι άνω του 40 % από την ποικιλία Leccino. Μικρότερες ποικιλίες, όπως οι ποικιλίες Pendolino, Moraiolo και Rossina, μπορούν επίσης να προστεθούν σε ποσοστό 10 %.

Ο έλεγχος των ζιζανίων και των κυριοτέρων παρασίτων της ελιάς πραγματοποιείται σύμφωνα με τον ολοκληρωμένο έλεγχο που καθορίζεται στις προδιαγραφές της περιφέρειας Emilia Romagna.

Η συλλογή των ελιών πραγματοποιείται κάθε έτος μεταξύ 20 Οκτωβρίου και 15 Δεκεμβρίου. Οι καρποί συλλέγονται απευθείας από τα δέντρα, με το χέρι ή με τη βοήθεια μηχανικών μέσων ώστε να αποκλείεται οποιαδήποτε επαφή των καρπών με το έδαφος. Απαγορεύεται η χρήση χημικών ουσιών οι οποίες επισπεύδουν την πτώση των ελιών από το δέντρο. Η μεταφορά και η αποθήκευση των ελιών πραγματοποιείται σε άκαμπτα κιβώτια, από αδρανή υλικά τα οποία παρέχουν κατάλληλο αερισμό. Η μεταποίηση των ελιών πρέπει να πραγματοποιείται εντός προθεσμίας δύο ημερών μετά τη συγκομιδή. Η μέγιστη παραγωγή ελιών καθορίζεται στα 7000 χιλιόγραμμα ανά εκτάριο για τις εξειδικευμένες καλλιέργειες και στα 60 κιλά ανά δέντρο. Μετά την απομάκρυνση των φύλλων και το πλύσιμο των ελιών, γίνεται η εξαγωγή του λαδιού μόνο με μηχανικά και φυσικά μέσα σε ελαιοτριβεία που βρίσκονται στην περιοχή. Η ανώτατη απόδοση σε λάδι δεν μπορεί να υπερβαίνει το 18 %. Κατά τη διαδικασία μεταποίησης η θερμοκρασία του ελαιοπολτού δεν πρέπει να υπερβαίνει τους 27 °C. Η πρακτική του "ξαναπεράσματος" και η χρησιμοποίηση οποιουδήποτε χημικού ή βιομηχανικού προϊόντος κατά την εξαγωγή απαγορεύονται.

4.6. Δεσμός με το γεωγραφικό περιβάλλον: Οι κύριοι φυσικοί παράγοντες όπως τα χαρακτηριστικά του εδάφους και, πάνω απ' όλα, το μικροκλίμα επηρεάζουν άμεσα τα χημικά και οργανοληπτικά χαρακτηριστικά του ελαιολάδου, εφόσον η συγκομιδή των ελιών πραγματοποιείται προτού αυτές να είναι τελείως ώριμες, διασφαλίζοντας κατ' αυτόν τον τρόπο μια εξαιρετική πιθανώς ποιότητα ελαιολάδου. Το έδαφος είναι ελαφρώς αργιλώδες, ασβεστώδες και καλά διαμορφωμένο ώστε να ευνοείται η ανάπτυξη των ελαιοδέντρων. Το μικροκλίμα που επικρατεί, με μεγάλες βροχοπτώσεις κυρίως την άνοιξη και το φθινόπωρο και με χαμηλή μέση ετήσια θερμοκρασία που περιορίζει την ανάπτυξη των ελαιοδέντρων μόνο κατά την περίοδο από Απρίλιο έως Οκτώβριο, έχει ως αποτέλεσμα μια σταδιακή και όψιμη ωρίμανση των καρπών, γεγονός που αποδίδει στο ελαιόλαδο την υψηλή χημική και οργανοληπτική ποιότητά του. Ο ανθρώπινος παράγοντας καταδεικνύεται σαφώς από την προσήλωση των τοπικών γεωργών σε αυτό το είδος παραδοσιακής καλλιέργειας με τεχνικές καλλιέργειας που αποβλέπουν στη διατήρηση των υφιστάμενων ελαιοφυτειών.

Η ελαιοκαλλιέργεια είναι ευρέως διαδεδομένη σε όλη την επαρχία του Rimini, κυρίως στους λόφους που βρίσκονται πίσω από την ακτή, και εκτείνεται μέχρι την επαρχία του Forlì - Cesena στις περιοχές όπου υπάρχουν μικροί και μεσαίοι λόφοι. Στα εδάφη αυτά, η ελαιοκαλλιέργεια αποτελεί τη μόνη δυνατή καλλιέργεια μαζί με την αμπελοκαλλιέργεια, εφόσον καταλαμβάνει εδάφη που λόγω της υψηλής κλίσης τους είναι δύσκολο να καλλιεργηθούν, και αποτελεί επομένως ένα σημαντικό στοιχείο του αγροτικού τοπίου.

Η ποικιλία "Correggiolo" είναι η πλέον διαδεδομένη στην περιοχή και δίνει στο ελαιόλαδο τα τυπικά του χαρακτηριστικά. Εξάλλου, η ποικιλία αυτή είναι ανθεκτική στις χαμηλές θερμοκρασίες και επιτρέπει μια σταδιακή και όψιμη ωρίμανση των καρπών που, μαζί με τα χαρακτηριστικά του εδάφους και του κλίματος, εγγυάται την παραγωγή ενός χαρακτηριστικού τύπου υψηλής ποιότητας ελαιολάδου.

4.7. Διάρθρωση του ελέγχου Ονομασία: Cermet - Certificazione e ricerca per la qualità

Διεύθυνση: Via Aldo Moro, 22, I-40068 San Lazzaro di Savena - Bologna.

4.8. Σήμανση: Το εξαιρετικό παρθένο ελαιόλαδο "Colline di Romagna" πρέπει να διατίθεται στο εμπόριο σε δοχεία ερμητικά κλειστά, κατάλληλα για συσκευασία τροφίμων και περιεκτικότητας 0,10 - 0,25 - 0,50 - 0,75 - 1,00 - 3,00 - 5,00 λίτρων.

Η προστατευόμενη ονομασία προέλευσης "Colline di Romagna" πρέπει να αναγράφεται στην ετικέτα με ευανάγνωστους και ανεξίτηλους χαρακτήρες ώστε να διακρίνεται σαφώς από τις άλλες ενδείξεις της ετικέτας. Το έτος συλλογής των ελιών, από τις οποίες παρασκευάζεται το ελαιόλαδο, πρέπει υποχρεωτικά να αναγράφεται στην ετικέτα. Απαγορεύεται να αναγράφονται επιπλέον γεωγραφικές αναφορές, γεωγραφικές ενδείξεις ή ονόματα δήμων ή κοινοτήτων που βρίσκονται εντός της ζώνης παραγωγής.

4.9. Εθνικές απαιτήσεις: -

Αριθμός ΕΚ: IT/00211/2001.10.12.

Ημερομηνία παραλαβής του πλήρους φακέλου: 8 Ιουλίου 2002.